辯才鐘
作者：釋居簡
朝代：宋

paragraphs: 井龍欲振茲山靈，忍使夜旦鐘不聲。
西京舊賜禁猶在，即山鑄得蒲牢鳴。
虛文破壁儼如故，縣官正令今重新。
身歸柱後惠文手，加以束縛投諸囹。
夜囹熖發照城闕，燎原不足方其明。
民皆呼吏捄回祿，駿奔稽顙祈玄冥。
及乎鄉邇寂無覩，更欲炙手嗟無因。
朝聞夕報事從貸，雨濡露濯恩如春。
鄉來光亦上牛斗，九疇分野當豐城。
干將獨往莫耶在，延平濤浪今猶腥。
何如坎井蟄不死，雨晹答響如谷神。
百年逸事付僧史，不然簨簴重刊銘。